SKRIFTLIG FORESPØRGSEL E-2549/02

af Erik Meijer (GUE/NGL) til Kommissionen

(12. september 2002)

Om: Offentlig bytransport 1: Turisters og andre besøgendes adgang til byer via bedre information og billetsalg

1. Har Kommissionen kendskab til, at der er store forskelle mellem byerne i EU's medlemsstater med hensyn til det omfang, hvori den lokale og regionale offentlige transport er tilgængelig for besøgende, som gør brug af de lokale muligheder, men som ikke kende linjenettet, takstsystemet og sproget. I den forbindelse gives der i visse byer fremragende informationer, og der sørges for, at det er let at købe gyldige billetter, medens besøgende i andre byer kan vælge mellem at gå, tage en taxi, foretage omfattende forudgående undersøgelser af den lokale offentlige transport eller begive sig ud i overraskelser og misforståelser, som næsten altid har til følge, at de køber en alt for billig (og således ugyldig) eller alt for dyr billet til de pågældende ture, eller at de kører i den forkerte retning?

2. Mener Kommissionen også, at det er nyttigt med henblik på at udvide adgangen til den lokale offentlige transport for turister og andre besøgende fra tredjelande aktivt at sørge for, at bystyrerne og de offentlige transportvirksomheder tilstræber:

- at der på centrale steder opstilles planer over linjenet, byzonegrænser, eventuelle takstzoner inden for byområdet, de forskellige billettyper og salgssteder,

- at der på centrale steder, som f.eks. jernbanestationer, centrale pladser, turistinformationskontorer, varehuse, boghandler, turistforretninger, hoteller og ungdomsherberger, stilles informationsbrochurer til rådighed over linjenet, zonegrænser, billettyper, gyldighedsperiode, omstigningsmuligheder, rabatter for børn, ældre og grupper samt priser for de forskellige billettyper,

- at der til en rimelig takst kan købes gyldige dagkort og eventuelt flerdagskort, der i det mindste gælder for hele bynettet,

- at der placeres billetautomater med dagkort, flerturskort og enkeltbilletter eller andet, således at man hurtigt, let og hele tiden kan købe disse billetter?

Samlet svarafgivet på Kommissionens vegne af Loyola de Palaciopå skriftlige forespørgsler E-2549/02 og E-2550/02

(22. oktober 2002)

Kommissionen er klar over problemerne og enig i, at der bør gøres noget ved sagen. Effektive løsninger vil komme både turister og andre besøgende, den lokale befolkning og miljøet til gode.

Kommissionen tilskynder allerede aktivt myndigheder og transportvirksomheder til at gribe problemerne an. Den har iværksat forskningsprojekter for at finde frem til løsninger og samarbejdet med Den Europæiske Standardiseringsorganisation om at udvikle kvalitetsstandarder for offentlig transport, baseret på forskningsresultaterne. Endvidere har Kommissionen støttet den europæiske informationstjeneste for lokaltransport (European Local Transport Information Service), en elektronisk database over god praksis(1), og

stimuleret etableringen af et netværk mellem lokale myndigheder i hele Europa med henblik på drøftelse af transportproblemer. Kommissionen har også organiseret Citizens'Network Benchmarking Initiative, hvor myndigheder og transportvirksomheder har studeret gode eksempler på integration i byer som Madrid og Prag. Endelig har Kommissionen støttet udviklingen af nye tjenester, der anvender mobiltelefoner og internettet til formidling af rejseinformation til folk, der er undervejs, og hvor oplysningerne skræddersyes efter den enkeltes behov og ajourføres løbende.

Kommissionen vil fortsætte med at videreudvikle disse praktiske redskaber og er enig i, at der i nogle tilfælde er brug for stærkere incitamenter eller krav. Denne side af sagen er hovedsagelig op til medlemsstaterne. Fællesskabet kan medvirke til at løse kvalitetsproblemer i de tilfælde, hvor ringe vilkår i én medlemsstat skaber hindringer for folk fra andre medlemsstater, eller hvor det er vigtigt at styrke public service-mål parallelt med åbningen af markedet inden for netsektorer såsom elektricitet, gas, telekommunikation, post og offentlig transport.

Derfor har Kommissionen i sit forslag til en forordning om offentlig trafikbetjening(2) opstillet kvalitetsfaktorer, som alle myndigheder vil være forpligtet til at tage i betragtning, herunder billetsystemer og information, såvel som mindstekrav til de oplysninger, som alle transportvirksomheder skal stille til rådighed.

Kommissionen har planer om senere på året at fremsætte forslag om en forordning om kundernes rettigheder inden for jernbanepassagertransport.

Forslaget vil behandle spørgsmålet om, hvordan jernbanepassagerer, der rejser over lange afstande, får oplysninger om og billetter til offentlig transport på bestemmelsesstedet.

Kommissionen er ved at iværksætte en undersøgelse om integration inden for offentlig transport, der skal udmunde i en rapport inden udgangen af 2003. Undersøgelsen vil omfatte billetsystemer og information. Det skal undersøges, om der er behov for en indsats på EU-plan for at sikre tilstrækkeligt høje standarder.

Disse tiltag støtter Fællesskabets målsætning om at fremme bæredygtig turisme og tilbyde turister alternativer til privatbilisme ved at tilskynde transportvirksomheder, turoperatører, turistattraktioner, turismevirksomheder og turistinformationstjenester til at arbejde sammen om at forbedre turistmålenes kvalitet.

Kommissionen mener, at ideen om en standardbillet- og informationspakke for offentlig transport er værd at undersøge nærmere. En international standard må dog nødvendigvis give myndighederne mulighed for at tage hensyn til lokale forhold og regionale eller nationale standarder. Kommissionen vil sørge for, at emnet bliver drøftet nærmere som led i undersøgelsen om integration inden for offentlig transport.

(1) www.eltis.org.

(2) EFT C 151 E af 25.6.2002.